虞知府生日
作者：魏了翁
朝代：宋

paragraphs: 皇天覆后土，藐然吾一身。
職職萬同宇，何所非吾仁。
人惟不自信，私意橫紛綸。
君侯覽厥初，渾渾川無津。
百家之精粹，六藝之芳醇。
挹之未厭斁，欲以警此民。
天機行日月，大戒明君臣。
一源顯微貫，萬象曉晦新。
焉知我爲我，聊以人治人。
胡然閟厥施，膏澤猶其屯。
意將楙所養，切磋及茲辰。
余也峨眉陰，君兮滄江濱。
生生共茲意，不隔江山春。
懷哉寧無車，有繫未可巾。